कश्मीर घाटी में 11 महीने बाद ट्रेन सेवा बहाल, 1100 लोगों ने की यात्रा
कोविड-19 महामारी के कारण कश्मीर घाटी में करीब 11 महीने से स्थगित ट्रेन सेवा सोमवार को बहाल कर दी गयी तथा बनिहाल और बारामूला रेलवे स्टेशन के बीच लगभग 1100 लोगों ने यात्रा की।
श्रीनगर/नई दिल्ली: कोविड-19 महामारी के कारण कश्मीर घाटी में करीब 11 महीने से स्थगित ट्रेन सेवा सोमवार को बहाल कर दी गयी तथा बनिहाल और बारामूला रेलवे स्टेशन के बीच लगभग 1100 लोगों ने यात्रा की। अधिकारियों ने यह जानकारी दी। उन्होंने बताया कि ट्रेन सेवा आंशिक रूप से बहाल की गई है। उन्होंने कहा, “फिलहाल, एक ट्रेन बनिहाल से ‘अप’ और एक बारामूला से ‘डाउन’ चलेगी।” रेल मंत्री पीयूष गोयल ने ट्वीट कर कहा कि ट्रेन सेवा बहाल होने से आवागमन सुगम होगा और पर्यटन क्षेत्र को बढ़ावा मिलेगा। उन्होंने ट्वीट किया, “कश्मीर घाटी में बनिहाल-बारामूला खंड पर 22 फरवरी से ट्रेन सेवा बहाल होगी।” वर्तमान में कश्मीर में रामबन जिले के बनिहाल और बारामूला के बीच ही रेलवे सेवा का परिचालन होता है। जम्मू और कश्मीर क्षेत्र के बीच निर्बाध रूप से ट्रेन सेवा के परिचालन के लिए उधमपुर और बनिहाल स्टेशन को जोड़ने के लिए काम चल रहा है। रेलवे ने कहा कि देशभर में सभी यात्री ट्रेन सेवा के परिचालन के लिए कोई तारीख निश्चित नहीं की गई है।भारतीय रेलवे ने आज से देश में 33 अनारक्षित ट्रेनों का संचालन शुरू कर दिया है जबकि 2 अनारक्षित ट्रेनों का संचालन कल से शुरू होगा। ये ट्रेनें उत्तर भारत के विभिन्न रूटों के लिए हैं, जिनमें कश्मीर का बनिहाल-बारामूला, उधमपुर-पठानकोट, पठानकोट-जोगिंदरनगर, दिल्ली-सहारनपुर, लुधियाना-अंबाला, दिल्ली (शकूरबस्ती)-गाजियाबाद और कानपुर-लखनऊ सहित कई अन्य रूट शामिल हैं। इन सभी रूट्स पर ट्रेन चलाए जाने की जानकारी रेल मंत्री पीयूष गोयल ने 16 फरवरी को ट्वीट कर दी थी।